tomron87/hebrew-wikipedia-sentences-corpus huggingface dataset:
במרכז הציור נראה נה שוכב מת על האדמה, פניו מוטחות בקרקע, כובעו מונח לצידו.
מאחור נראית כיתת היורים כשהיא מתרחקת, ועקבות הירי ניכרות בקיר מאחור, שעליו מתנוססת כתובת גרפיטי: "Vive l'Empereur" ("יחי הקיסר").
ז'רום בחר שלא לתאר את רגע ההוצאה להורג עצמו, אלא את השקט הכואב שאחריו, במעין עמידה של הצופה מול זירת פשע פוליטית והיסטורית.
הבחירה של ז'רום להציג את רגעי השקט שאחרי המוות משקפת את סגנונו הידוע, כפי שנראה גם ביצירות אחרות שלו כגון "מותו של קיסר".
המרשל נה מוצג כאנושי, חלש, נטוש, בעוד שהמבצעים עצמם נעלמים מן הזירה.
כך נוצרת סצנה טעונה רגשית, שמזמינה את הצופה להרהר על בגידה, צדק, נאמנות, וזיכרון לאומי.
היצירה מזכירה בצורתה את הציור "השלושה במאי 1808" של פרנסיסקו גויה, אולם בניגוד לגויה שמתאר את האקט האלים עצמו, ז'רום מתמקד בהשלכות.
הציור מציב את הצופה בפני סצנה שקטה אך מצמררת, שבה האלימות כבר התרחשה והזירה נותרה ריקה פרט לגופה, מסר עוצמתי על הדרך שבה ההיסטוריה מותירה את קורבנותיה מאחור.
בדומה ליצירתו מותו של קיסר, גם בציור הוצאתו להורג של המרשל מישל נה, ז'אן-ליאון ז'רום בוחר להציג את הרגע שלאחר הרצח או ההוצאה להורג, ולא את האקט האלים עצמו.
בשני הציורים, הדמות הראשית – קיסר מצד אחד, ונה מצד שני, מוטלת על הקרקע, לבדה, נטושה, כאשר המבצעים כבר נעלמו או נראים מתרחקים ברקע.
התפאורה והארכיטקטורה ממלאות תפקיד דרמטי: בקיסר, הסנאט מתמלא באור בוהק, ואילו בנה קיר מחורר בכדורים נושא את זכר המעשה.
בשני המקרים, ז'רום עושה שימוש מוקפד בקומפוזיציה, אור, וסצנוגרפיה כדי להעביר מסר היסטורי ורגשי, לא דרך הפעולה עצמה, אלא דרך השקט וההדהוד שלה.
הבחירה הזו הפכה לסימן ההיכר של ז'רום והשפיעה על סגנון הייצוג ההיסטורי גם בקולנוע ובטלוויזיה.
הוצאתה להורג של יהודייה מרוקאית הוא ציור משנת 1861 מאת הצייר הצרפתי אלפרד דהודנק, המתאר את הוצאתה להורג של סול חגואל, נערה יהודייה ממרוקו שסירבה להמיר את דתה.
היצירה מתבססת על אירועים היסטוריים שאירעו במרוקו במחצית הראשונה של המאה ה־19, ומתמקדת ברגע ההוצאה להורג בכיכר ציבורית.
סול חגואל הייתה בת למשפחה יהודית ענייה ומאמינה.
בעקבות עימות עם שכנה מוסלמית, הופצו שמועות שלפיהן נטשה את היהדות.
סול הובאה בפני שלטונות מקומיים, הוצעו לה הגנה, עושר ונישואין בתמורה להמרת דתה, אך היא סירבה בעקביות.
לאחר מאסר, העברה בכפייה מטנג'יר לפאס ודיונים בפני שלטון מקומי ודתי, נגזר עליה עונש מוות.
ההוצאה להורג בוצעה בפומבי ביום שוק, לאחר שסירבה גם ברגעיה האחרונים להמיר את דתה.
הציור מציג כיכר עירונית שבה מתרחש מעמד ההוצאה להורג.
במרכז הקומפוזיציה מונחת דמותה של סול חגואל, כאשר להב ארוך מוצמד לצווארה.
הקהל מחולק לשני מחנות ברורים: מצד אחד עומדים מוסלמים הקוראים להוצאתה להורג, ומנגד יהודים המתוארים כצופים מזועזעים, מתפללים ומתחננים להפסקת האלימות.
רב לבוש שחורים עומד בנפרד מן ההמון, ידיו שלובות ומורמות בתפילה.
בכיכר נוכחים גברים בלבד, בעוד נשים מתוארות כצופות מן הגגות.
האווירה טעונה, רוויית אלימות ואימה, אך הדמות המרכזית מוארת ומובחנת מן ההמון הסובב אותה.
הציור מתואר כבעל יכולת להעביר את אכזריות המעמד ואת צימאון ההמון לאלימות מבלי לייפות את המעשה או לפגוע בכבוד הקורבן.
החלוקה החזותית בין שני המחנות, ההצבה המבודדת של הדמות המרכזית והניגוד בין תפילה לאלימות מדגישים את המתח הדתי והחברתי של הסצנה.
סול חגואל מוצגת כדמות מוארת וטראגית, הנבדלת מן ההמון וממוקמת כמרכז רגשי ומוסרי של היצירה.
לאחר מותה נודעה סול חגואל כקדושה מעונה, ונחשבה לדמות מופת הן במסורת היהודית והן במסורת המוסלמית.
קברה בפאס הפך מוקד עלייה לרגל.
היצירה מנציחה את סירובה להמיר את דתה ואת מותה הפומבי, ומשמשת עדות חזותית לאירוע שנתפס כסמל של נאמנות דתית ושל זיכרון קולקטיבי.
הוקאידו (ביפנית: 北海道, ברומאג'י: Hokkaidō) הוא האי הצפוני של יפן.
הוקאידו מהווה חבל ארץ אחד ובו מחוז בודד - המחוז הגדול ביפן.
האי הוא השני בגודלו ביפן (אחרי הונשו) וה-21 בגודלו בעולם.
מצר צוגרו מפריד בין האי להונשו.
מתחת למצר עוברת מנהרת סייקן, שאורכה 53.85 ק"מ והיא מנהרת הרכבת השנייה הארוכה ביותר בעולם לאחר מנהרת בסיס הגוטהארד.
העיר הגדולה באי היא סאפורו, והיא משמשת גם כבירת המחוז.
האי נמצא בקצה הצפוני של יפן, ליד רוסיה, והוא מוקף על ידי האוקיינוס השקט, ים יפן וים אוחוצק.
מרכזו של האי כולל מספר רכסי הרים וכן מישורים געשיים.
האי פעיל מבחינה סייסמית, ורעידות אדמה פוקדות אותו תדיר.
שטחו של האי 83,452.47 קמ"ר, קרוב לשטחה של אוסטריה.
ב-25 בספטמבר 2003 פגעה באזור רעידת אדמה קטלנית בעוצמה 8 בסולם ריכטר.
הוקון השביעי, מלך נורווגיה (3 באוגוסט 1872 – 21 בספטמבר 1957) היה מלך נורווגיה הראשון לאחר פירוק האיחוד עם שוודיה ב-1905 ועד מותו.
הוא נודע בהתנגדותו האיתנה לפלישת גרמניה הנאצית לארצו במלחמת העולם השנייה.
הוקון נולד ב-3 באוגוסט 1872 בשם קרל למשפחת המלוכה של דנמרק.
אביו היה מלך דנמרק העתידי פרדריק השמיני, ואחיו הבכור היה מלך דנמרק העתידי כריסטיאן העשירי.
משפחתו שימשה כמשפחת המלוכה הדנית מאז שנת 1448, וכמה מבני משפחתו אף שימשו כמלכי נורווגיה בעבר.
הוקון נישא בשנת 1896 לנסיכה מוד מוויילס, בתו של מלך בריטניה העתידי אדוארד השביעי.
בשנת 1903 נולד לזוג בנם אלכסנדר אדווארד כריסטיאן פרדריק, נסיך דנמרק.
הנסיך קרל סומן כמועמד המוביל בזכות קשרי הדם שלו למלכי נורווגיה בעבר, העובדה שהיה לו בן שיוכל לשמש כיורש, וקשרי המשפחה שלו עם בית המלוכה הבריטי, שיכולים היו להיות לתועלת למדינה הצעירה.
לאחר שמוסד המונרכיה זכה לתמיכה של 79% מהבוחרים, הוכתר הוקון רשמית כמלך נורווגיה ב-22 ביוני 1906. הוא בחר את השם הוקון, שמם של שישה ממלכי נורווגיה העצמאית בימי הביניים.
עם פרוץ מלחמת העולם השנייה הצהירה נורווגיה על נייטרליות.
למרות זאת, ולמרות הבטחות מצידה שלא תעשה כן, פלשה גרמניה לנורווגיה ב-9 באפריל 1940. תחילה הצליחו הכוחות הנורווגיים לבלום את הפולשים, דבר שנתן לממשלה, למשפחת המלוכה ולפרלמנט שהות להתפנות מהבירה אוסלו לכיוון הצפון.
קורט ברוייר, דיפלומט גרמני שהיה מוצב בנורווגיה, דרש להיפגש עם המלך.
בפגישתם הבהיר להוקון שלהיטלר אין כל רצון להדיח אותו מכיסאו, ודרש שכתנאי להישארותו כמלך נורווגיה הוא יורה על כניעת צבא נורווגיה וימנה את מנהיג הנאציונל סמלינג (המפלגה הנאצית הנורווגית), וידקון קוויזלינג, לראש ממשלת נורווגיה.
ברוייר איים כי ההשלכות לנורווגיה יהיו קשות אם יסרב המלך להצעתו.
הוקון הודיע לו שהוא צריך להעלות את ההצעה בפני ממשלתו.
בפגישה עם הקבינט הנורווגי לא התערב הוקון בהחלטה, אולם הבהיר את דעתו שאין לקבל את תנאי הגרמנים, ואם הממשלה תמצא לנכון לקבל אותם הוא לא יראה את עצמו כשיר עוד לשמש כמלך נורווגיה ויגיש את התפטרותו.
הקבינט החליט פה אחד נגד קבלת התנאים הגרמניים, ובשידור רדיו קרא המלך לעם הנורווגי להמשיך בהתנגדותו לפולשים הגרמנים.
כתגובה לסירוב לשתף פעולה שלחו הגרמנים מפציצים של הלופטוואפה להפציץ את העיירה בה שהו המלך וממשלתו, בניסיון לחסל אותם, אולם המלך והממשלה הצליחו לעזוב את העיירה לפני מועד ההפצצה.
המלך ונסיך הכתר אולף פונו באונייה בריטית לטרומסו בצפון המדינה, שהממשלה ישבה בה זמנית.
בעלות הברית הצליחו לבסס את אחיזתן בצפון נורווגיה, אולם בסוף מאי התחילו להעביר כוחות שהיו זקוקים להם בקרב על צרפת.
עמידת הכוחות הנורווגיים נחלשה, וב-7 ביוני פונו המלך והממשלה לבריטניה, והקימו ממשלה גולה בלונדון.
במהלך שלטון הכיבוש הגרמני שימש המלך סמל לאומי של המחתרת הנורווגית.
עם סיום המלחמה חזר הוקון לנורווגיה המשוחררת, שם זכה לאהדה רבה בעקבות עמידתו נגד הפולש הגרמני.
בשנת 1955 שבר הוקון את עצם הירך כתוצאה מתאונה במקלחת.
התאונה ריתקה אותו לכיסא גלגלים, דבר שדיכא את רוחו והוסיף להידרדרות במצבו הרפואי עד פטירתו בשנת 1957, בגיל 85. הוא מלך על נורווגיה 52 שנה.
הוקאן אריק גונאר סירן (בשוודית: Håkan Erik Gunnar Syrén; נולד ב-31 בינואר 1952) הוא אדמירל שוודי בדימוס אשר שימש כמפקד העליון (מקביל לרמטכ"ל) העשירי של צבא שוודיה.
סירן נולד בווקשה ב-31 בינואר 1952. אביו היה אוברסט-לויטננט בצבא השוודי.
הוא גדל באופסלה וב-1970 החל ללמוד באקדמיה הימית המלכותית.
ב-1973 הוא סיים את לימודיו ומונה למפקד מחלקה בגדוד ארטילריית החוף וקסהולם.
ב-1980 הוא החל ללמוד באקדמיה הצבאית קרלברי בסטוקהולם.
הוא סיים את לימודיו ב-1984 והוצב במטה הצי בסטוקהולם.
ב-1988 הוא נשלח לקורס במכללת המלחמה של הצי בארצות הברית.
לאחר שחזר לשוודיה, הפך למורה באקדמיה הצבאית קרלברי, ובמקביל מונה לראש מחלקת התכנון של הצי.
בין 1992-1994 הוא שימש כמפקד הגדוד האמפיבי, ולאחר מכן שימש כמפקד גדוד ארטילריית החוף וקסהולם עד 1996. בין 1996-1998 שימש סירן כראש מחלקת התכנון במפקדת הכוחות המזוינים.
ב-1999 הוא מונה למזכיר ועדת ההגנה.
זמן קצר לאחר מכן הוא הועלה לדרגת גנרל מאיור ומונה למפקד שירות המודיעין והביטחון הצבאי.
ב-31 בדצמבר 2003 הוא מונה למפקד העליון (מקביל לרמטכ"ל) של הצבא השוודי.
הוא היה הראשון, והיחיד עד כה, שהגיע לתפקיד משורות הצי השוודי.
הוא כיהן בתפקיד עד 24 במרץ 2009. לאחר סיום תפקידו, הוא נבחר לתפקיד יושב ראש הוועדה הצבאית של האיחוד האירופי.
הוא סיים את התפקיד ב-6 בנובמבר 2012. לאחר פרישתו הפך ליועץ בכיר עבור תאגיד החלל השוודי, וכיום הוא חבר במועצת המנהלים של התאגיד ומנהל חברה פרטית לייעוץ צבאי בשם In General AB.
הנסיך הוקון מגנוס (Haakon Magnus; נולד ב-20 ביולי 1973 באוסלו) הוא יורש העצר של נורווגיה.
הנסיך הוקון נולד ב-20 ביולי 1973 להאראלד, נסיך הכתר של נורווגיה ולנסיכה סוניה, בתם של קרל אוגוסט הרלדסן ודניי אולריכסן.
אחותו הבכורה, מרתה לואיז, נמצאת אחריו בסדר הירושה, מכיוון שחוק העדפת הבן הבכור שהיה קיים בעת לידתו איפשר ליורשים זכרים לקבל עדיפות בסדר הירושה.
החוק הנורווגי שונה מאז (בשנת 1990), אך לא למפרע, כך שאחותו נמצאת כיום במקום הרביעי בסדר הירושה, לאחר הוקון ושני ילדיו.
הנסיך הוקון שירת כקצין בצי הנורווגי ולמד לתואר ראשון במדעי המדינה באוניברסיטת ברקלי שבקליפורניה.
הוא השלים את התואר השני בכלכלה בבית הספר לכלכלה של לונדון שבאנגליה.
הוקון נישא למטה מאריט, אם לילד במשפחה חד-הורית, בשנת 2001. נישואיו עוררו שערורייה בנורווגיה, לא רק בשל מעמדה האישי של רעייתו, אלא גם בשל מעורבותה בסמים לא חוקיים.
לנסיך ולנסיכה נולדו בת, אינגריד, ובן, סבר מגנוס.
אלה, נמצאים במקומות השני והשלישי לסדר הירושה לכתר הנורווגי.
בני הזוג מתגוררים באחוזת סקאוגום.
הוקון האראלדסון (בנורווגית: Haakon Haraldsson, היה ידוע גם בכינוי האראלד הטוב, בנורדית עתיקה: Hákon góði, בנורווגית: Håkon den gode והוקון אדלסטיינפורסטר, בנורדית עתיקה: Hákon Aðalsteinsfóstri, בנורווגית: Håkon Adalsteinsfostre; 920 – 961) היה מלך נורווגיה משנת 934 ועד למותו.
הוא ידוע בשל ניסיונותיו להנהיג את הנצרות בנורווגיה.
הוקון היה בנם הצעיר של האראלד הראשון, מלך נורווגיה ושל פילגשו תורה מוסטרסטנג.
הוא נולד בחצי האי הוקונשלה שבמחוז הורדלנד.
האראלד היה נחוש בדעתו להרחיק את בנו הצעיר מדרך הרעה ולפיכך שלח אותו לחצרו של אתלסטאן, מלך אנגליה.
הוקון גודל בחסותו של אתלסטאן, כחלק מהסכם שנעשה עם אביו ומסיבה זאת הוא כונה "אדלסטיינפורסטר".
בחצר המלכות האנגלית התוודע הוקון לדת הנוצרית.
עם הגיע הידיעה על מות אביו, צייד אתלסטאן את הוקון בספינות ובאנשים למסע מלחמה כנגד אחיו-למחצה, אריק "גרזן הדם", שטען לכתר מלכות נורווגיה.
עם שובו לנורווגיה, השיג הוקון את תמיכתם של בעלי הקרקעות על ידי הבטחה שנתן להם לוותר על זכותו להטיל מיסים.
עד מהרה מצא עצמו אריק ללא תמיכה מכל הצדדים ונמלט מהארץ כדי להציל את חייו ואת חיי משפחתו.
אריק נמלט לאיי אורקני ומאוחר יותר לממלכת יורוויק (יורק), ובסופו של דבר מצא את מותו בקרב ב-954.
ב-953 נאלץ הוקון להילחם בקרב כנגד בניו של אריק.
הוקון ניצח בקרב שבו נהרג בנו של אריק, גוטורם.
אחד הניצחונות המפורסמים של הוקון היו בקרב רסטרקלב, ליד האי פריי ב-955, בו נהרג בנו של אריק, גמלה.
על ידי הצבת דגלים במרחקים גדולים אלה מאלה לאורך הרכס הוא יצר את הרושם שצבאו גדול יותר מגודלו האמיתי.
הוא הצליח לשטות בבניו של אריק ולגרום להם להאמין שכוחותיו גדולים לאין שיעור.
הדנים נמלטו ונטבחו על ידי צבאו של הוקון.
ב-957 שבו בניו של אריק, בתמיכתו של גורם הזקן, מלך דנמרק, אך שוב הובסו על ידי צבאו המיומן של הוקון.
ב-961 נחתו שלושת בניו הנותרים של אריק על חוף הורדלנד מבלי להתגלות והפתיעו את המלך במשכנו בפיטייר.
בקרב שהתנהל במקום נפצע הוקון פצעי מוות לאחר שניצח את בניו של אריק.
זרועו של המלך נפצעה מפגיעת חץ ומאוחר יותר הוא מת מפצעיו.
הוא נקבר בתל הקבורה של הכפר סיים שבתחומי העיר לינדס.
לאחר מותו חיבר משורר החצר שלו שיר תהילה על נפילתו של המלך בקרב ועל קבלתו אל הולהאלה.
לאחר מותו של הוקון עלה לכס המלוכה הבכור מבניו של אריק שנותר בחיים כהאראלד השני, למרות שהייתה לו שליטה מועטה מחוץ לתחומי מערב נורווגיה.
בסופו של דבר סבלה נורווגיה משנים של מלחמה.
ב-970 פותה האראלד השני להגיע לדנמרק ושם נהרג במזימה שתוכננה על ידי הוקון זיגרודסון, שהיה בעל בריתו של האראלד "כחול השן".
הוקוס פוקוס הוא צירוף מילים המשמש קוסמים כדי להפעיל, לכאורה, את הקסם.
מקור הצירוף אינו ידוע, אך ניכר דמיון רב בינו לבין רצף המילים הלטיני "Hoc est Corpus Meum" (נקרא: הוק אסט קורפוס מאום, ובעברית: זהו גופי) המשמש את הכומר במהלך טקס המיסה הנוצרי, בו הופכים לכאורה הלחם והיין לגופו ודמו של ישו.
ייתכן שהמאזינים לטקס בימי הביניים, שברובם לא ידעו לטינית, קלטו והשרישו עיוות מסוים של המשפט, וכך נוצר הצירוף "הוקוס פוקוס".
התיעוד הראשון לשימוש במילים "הוקוס פוקוס" במהלך מופע קסמים הוא מהמאה ה-17, אצל קוסם החצר של ג'יימס הראשון, מלך אנגליה, שכינה עצמו "ההוקוס פוקוס המצוין ביותר של הוד מלכותו".
הוקאן מאלמרוט (בשוודית: Håkan Malmrot; 29 בנובמבר 1900 – 10 בינואר 1987) היה שחיין שוודי, אלוף אולימפי בעל 2 מדליות זהב.
באולימפיאדת אנטוורפן (1920) זכה מאלמרוט בשתי מדליות זהב, במשחה ל-200 מטר חזה בתוצאה של 3:04.4 דקות, לפני חברו לנבחרת תור הנינג (3:09.2 דקות) וארבו אלטונן מפינלנד (3:12.2 דקות) ובמשחה ל-400 מטר חזה בתוצאה של 6:31.8 דקות, לפני הנינג (6:45.2 דקות) ואלטונן (6:48.0 דקות).
בשנת 1980 זכה מאלמרוט להכלל בהיכל התהילה הבינלאומי של השחייה.
הוקאיי הוא דמות בדיונית של גיבור על המופיעה בחוברות הקומיקס ביקום מארוול קומיקס.
דמותו הופיעה לראשונה בחוברת Tales of Suspense #57 מספטמבר 1964, ונוצרה על ידי הכותב סטן לי והמאייר דון הק.
הוקאיי הוא האלטר אגו של קלינטון "קלינט" פרנסיס ברטון, והוא משתמש בכישוריו הטבעיים ובמיומנותו הרבה כקשת כדי להילחם בפשע.
הוא ידוע גם בכינויים "הצלף הטוב בעולם", "הקשת הזהוב", "דרדנייט", "גוליית" ו"רונין".
דמותו של הוקאיי מדורגת במקום ה-44 ברשימת מאה גיבורי-העל הגדולים של מגזין IGN.
את דמותו של הוקאיי בסרטי היקום הקולנועי של מארוול, ובפרט בסרטי הלייב אקשן "תור", "הנוקמים", "הנוקמים: עידן אולטרון", "קפטן אמריקה: מלחמת האזרחים" ו"הנוקמים: סוף המשחק", גילם השחקן ג'רמי רנר, ששב לגלם את הדמות בעיבוד הטלוויזיוני "הוקאיי" שעלה בשירות הסטרימינג דיסני+.
בנוסף, דמותו של הוקאיי הייתה חברה בקבוצה במהלך קשת הסיפור "מלחמות סודיות" משנים 1984-1985.
הוקאיי הופיע בעקביות גם בקבוצת האוונג'רס מהחוף המערבי, שהחלה כמיני סדרה מספטמבר 1984 ונמשכה לסדרת חוברות בת 102 חוברות ושמונה חוברות שנתיות מאוקטובר 1985 ועד לינואר 1994. הוא גם כיכב כמעט בכל גיליון של Solo Avengers, שרצה למשך 40 חוברות מדצמבר 1987 ועד לינואר 1991.
בשנים 1998-2002, הוקאיי הופיע בחוברות #20-75 ובחוברת השנתית של קבוצת ת'נדרבולטס בכתיבתו של קורט ביוסיק ובאיורו של פביאן ניצ'זה.
במשך השנים, הוקאיי הופיע כאורח בחוברות של גיבורי-על אחרים כדרדוויל (#99), הענק הירוק (#166), גוסט ריידר (#27) וקפטן אמריקה (#317, Captain America: Reborn #3-6) בין היתר.
קלינט ברטון נולד בווייברלי, איווה, ובגיל צעיר איבד את הוריו בתאונת דרכים.
לאחר שש שנים בהן שהו בבית יתומים, הוא ואחיו ברני ברחו כדי להצטרף לקרנבל קרסון של הפלאים הנודדים.
עד מהרה, קלינט צד את עינו של אמן החרבות אשר לקח את הנער הצעיר תחת חסותו.
בעזרתו של טריקשוט, אמן החרבות אימן את קלינט להפוך לקשת מיומן.
מאוחר יותר, קלינט מגלה כי אמן החרבות מועל בכספי הקרנבל.
לפני שהוא יכול למסור אותו לרשויות, קלינט מוכה קשות ונשאר למות, מה שמאפשר לאמן החרבות להימלט.
כמו כן, קשריו של קלינט עם אחיו ועם טריקשוט מתפוררים.
קלינט מאמץ את כישוריו כקשת והופך לאטרקציה המובילה של הקרנבל, תחת השם "הוקאיי: הצלף הטוב ביותר בעולם".
לפני שהצטרף לקרקס של קוני איילנד, קלינט הופיע יחד עם הקרקס של טיבולדטס.
הוא צפה באיירון מן וממנו שאב את ההשראה להפוך ללוחם בפשע.
אולם עקב אי-הבנה הוא הואשם בגנבה וכולם האמינו שהוא פושע.
קלינט נמלט על חייו ופגש לראשונה את האלמנה השחורה, מרגלת עבור ברית המועצות, בה הוא היתאהב.
הוא גונב טכנולוגיה עבורה פרי פיתוחו של טוני סטארק.
באחד הקרבות שלהם עם איירון מן, האלמנה השחורה נפצעת קשה וקלינט נמלט עימה כדי להציל את חייה.
אולם לפני שהוא מצליח להביאה לבית חולים, היא נעלמת.
קלינט מחליט להתחיל מחדש מאותו רגע.
מאוחר יותר, ברטון מציל את אדווין ג'רוויס (משרתו של טוני סטארק) ואת אמו משודד.
כהוקרת תודה, ג'רוויס מזמין אותו לאחוזת האוונג'רס ומביים עימות כדי לטהר את שמו של הוקאיי ולזכות בנאמנותה של הקבוצה.
בעקבות כך, הוקאיי נלקח תחת חסותו של סטארק, שרואה את מידת רצינותו להפוך לגיבור הנלחם בפשע.
הוקאיי מצטרף לגלגולה השני של הקבוצה, יחד עם בניו של מגנטו והאחים קוויקסילבר ומכשפת השני, ותחת הנהגתו של קפטן אמריקה.
כמעט מיידית, הוקאיי מתעמת עם חברי הקבוצה - עם קוויקסילבר לאחר שנתקל בעוינות מצידו על יחסיו עם אחותו, וכן עם קפטן אמריקה, שהוקאיי מפקפק במנהיגותו.
אך עם הזמן, הוקאיי לומד לכבד אותו כמורה רוחני וכחבר.
כאשר אמן החרבות מנסה להצטרף לקבוצה, הוקאיי מזהיר את האוונג'רס לגבי ההיסטוריה המשותפת בין השניים.
הוקאיי משתתף באינספור הרפתקאות עם הקבוצה ומוכיח את ערכו ללא הרף.
אולם, כאשר קשתו נשברת ברגע מכריע, הוא בוחר להשתמש ברובה החלקיקים של האנק פים, ומחליפו כגוליית הבא.
לאחר מכן, הוא נתקל באחיו ברני, שהפך לסחטן ידוע ואשר נודע לו על מזימה לסחוט כספים מהממשלה על ידי בניית קרן לייזר קטלנית החגה מסביב לכדור הארץ.
כשהאוונג'רס מתעמתים עם חורשי המזימה, הנבלים ראש ביצה, הדעתן המטורף ושליט הבובות, ברני נהרג בקרב ביניהם.
מאוחר יותר מתגלה שברני הוא סוכן FBI במסווה.
ראש ביצה שוכר את אמן החרבות כדי ללכוד את גוליית (בהאמינו כי מדובר בהאנק פים ולא בקלינט ברטון), אך קלינט מביס את שני הפושעים ומשיג צדק עבור אחיו.
בסוף אירועי מלחמת קרי-סקרול, קלינט שב לזהותו כהוקאיי עם תחפושת חדשה.
הוא עוזב את הקבוצה בעקבות קרע בינו לבין ויז'ן על חיבתם למכשפת השני.
הוא חוזר לתלבושתו הרגילה ולהרפתקאותיו כגיבור בודד.
למשך זמן מה, הוקאיי חי מהרפתקה להרפתקה.
הוא מנסה לחזור לזרועותיה של האלמנה השחורה ונאבק עם מושא אהבתה הנוכחי, דרדוויל.
הוא גם עוזר לענק הירוק במלחמתו במפלצת זאקס.
הוא עוקב אחריו לאחוזתו של דוקטור סטריינג', שם מצטרף לתקופת מה לקבוצת הדפנדרס.
הוא נוכח בחתונתם של ויז'ן ומכשפת השני, ויחד עם "נער שני האקדחים" וגוסט ריידר מביס את המפלצת מנטיקור.
הוקאיי חוזר לאוונג'רס לאחר שחבריה נעלמים באופן מפתיע.
שאר החברים כי מדובר במזימתו של "האספן", חבר זקני היקום.
בעקבות תבוסתם של כל חבריו לקבוצה, הוקאיי מביס במו ידיו את האספן ומצטרף אליהם במלחמתם האחרונה נגד קורבאק.
ניצחונו הופך לקצר מועד, כאשר נספח המועצה לביטחון לאומי של ארצות הברית לקבוצה, הנרי פיטר גייריץ', מגביל את רשימת חבריה ומחליף את הוקאיי בפלקון מתוך העדפה מתקנת וניסיון להפוך את הקבוצה למתאימה יותר מבחינה פוליטיקלי קורקטית.
כשהוא מתקשה למצוא עבודה, ברטון מתקבל לאחר מכן ל"קרוס תעשיות טכנולוגיות" כראש יחידת האבטחה.
הוא מגן על החברה מפני נבלת אימפריית השי'אר דת'בירד, מפני מיסטר פיר ומפני ניסיון חבלה מידי עובד החברה.
לתקופת מה הוא חוזר לקבוצת האוונג'רס הודות למאמציה של גיבורת-העל מונדרגון.
הוא גם חוזר לקרנבל קרסון של הפלאים הנודדים כדי לעזור לבתו של בעלי הקרנבל נגד טאסקמאסטר, אותו הוא מביס בעזרתו של איש הנמלה.
מאוחר יותר, הוקאיי נוקם את מות אחיו, כאשר יורה חץ החוסם את בית הפליטה של אקדחו של ראש ביצה, המנסה לירות בפים, וגורם לפיצוצו.
ברטון חוזר לעבודתו ב"קרוס תעשיות טכנולוגיה" כראש האבטחה, ופוגש בסוכנת S.H.I.E.L.D לשעבר ברברה "בובי" מורס, הידועה בכינוי מוקינגבירד.
יחד הם מגלים כי קרוספייר - בן דודו של מייסד החברה - הגה תוכנית להשמדת קהילת גיבורי-העל.
השניים מביסים אותו, אם כי שמיעתו של הוקאיי נפגמת כתוצאה משימוש בחץ על-קולי.
מעט לאחר מכן הם מתחתנים.
בהדרכתו של ויז'ן, ששימש באותה תקופה יו"ר האוונג'רס, הוקאיי (שכעת נעזר במכשיר שמיעה) ומוקינגבירד שמים פעמיהם ללוס אנג'לס לצורך הקמת "האוונג'רס מהחוף המערבי".
כשהם מחפשים אחר בסיס מבצעים, הם נלחמים נגד קרוספייר מלא תאוות הנקם, שנמלט מהכלא.
הם מביסים אותו בעזרתה של השחקנית מוירה ברנדון, שמאשרת להם להשתמש באחוזתה כבסיסם החדש.
באחת מהרפתקאות האוונג'רס מהחוף המערבי, מוקינבירד נחטפת בידי גיבור המערב הישן לינקולן סלייד, הידוע בכינויו פנטום ריידר.
הוא מסמם אותה ומאלץ אותה לקיים עמו יחסים, אך כשהיא חוזרת להכרתה היא נלחמת בו וסלייד נופל אל מותו.
כאשר היא מתוודה בפני ברטון על שארע, הוא נדהם מעצם העובדה שהיא הרגה אדם מאשר לאפשר לו לקבל את הדין.
מערכת היחסים ביניהם מתפרקת והיא עוזבת את האוונג'רס מהחוף המערבי ואת הוקאיי.
הוקאיי מקבל הזמנה לדו-קרב עד מוות עם מורו הרוחני טריקשוט, ומנצח.
טריקשוט מגלה לו כי הוא גוסס מסרטן ומעוניין למות בכבוד בקרב.
במקום להעניק לו את מבוקשו, הוקאיי מבטיח לממן את הטיפול בו.
מאוחר יותר, כשקרוספייר שם פרס על ראשו של הוקאיי, טריקשוט (שמחלתו נסוגה) מגיע לעזרת תלמידו לשעבר.
שני הקשתים מצוותים למוקינגבירד ונלחמים נגד צבא נבלי-על המחפשים להשיג את הפרס על ראשו.
לאחר העימות עם קרוספייר, הוקאיי מודה בפני מוקינגבירד שטעה להאשים אותה במה שקרה עם פנטום ריידר, והשניים משלימים.
לאחר שנורה בידי פושעים, הוקאיי מאמץ חליפת שריון של תלבושתו המקורית כדי להילחם בכנופיות לוס אנג'לס.
האוונג'רס מהחוף המערבי נקלעים באמצעו של קרב על-טבעי בין השדים מפיסטו ושטניש.
הקבוצה מצליחה להביס את שני השדים ומחזירה אותם לממדים שלהם.
אולם, מפיסטו משיב אש ומוקינגבירד מקריבה את עצמה כדי להציל את בעלה ומתה בזרועותיו.
מריר על מותה, הוקאיי עוזב את הקבוצה, שמתפרקת מעט לאחר מכן.
הוא מבודד את עצמו מכל השאר בהרי הרוקי הקנדיים, אך מוצא עצמו נלחם בקבוצת נבלי-העל האימפריה הסודית תוך הבסת מנהיגתה וייפר וחייליה ג'אבלין וטריקשוט.
הוקאיי חוזר לשורות האוונג'רס מעט לפני מלחמתם בישות-העל אונסלוט, פרי תוצרתו של שילוב תודעתם של צ'ארלס אקסבייר ושל מגנטו.
בסוף הקרב, נדמה כי האוונג'רס מתים, אך מתברר שפרנקלין ריצ'רדס מעביר את גיבורי-העל ליקום כיס שבו הם העבירו את המשך חייהם.
בסופו של דבר, הם מגלים את האמת אודות מקום הימצאם וחוזרים ליקום הרגיל.
באותה עת, שמיעתו של הוקאיי חזרה לתקנה משום שריצ'רדס יצר אותם מחדש בדרך בה הוא זכר אותם מלכתחילה.
הוקאיי נשאר עם האוונג'רס להרפתקאות נוספות, ביניהן מתן עזרה לחניכים ג'סטיס וכוכב אש בהבסת טאסקמאסטר והלבקנית.
הוא מתפטר מהקבוצה כדי להוביל את קבוצת ת'נדרבולטס, שהשתחררו מעולו של הנבל ברון זמו.
הוקאיי מאמן את חברי הקבוצה בדרך בה אימן אותו קפטן אמריקה ומעצב את הקבוצה לכדי כוח תקיפה מאוחד.
לאחר מכן, קבוצת ת'נדרבולטס מתעמתת מול נבלים כאדוני הרשע, גרביטון ונגע העולם התחתון.
הוקאיי מתחיל במערכת יחסים רומנטית עם מונסטון, חברת הקבוצה.
לאחר מכן הוא וקבוצתו עורכים מסע לגיהנום כדי להציל את נשמתה של מוקינגבירד.
הם מביסים את מפיסטו, אך הוקאיי לא מוצא את אשתו.
כדי להבטיח שחברי קבוצת ת'נדרבולטס מקבלים חנינה מלאה על מעשיהם בעבר, הוקאיי מבקש להילקח למעצר במקומם.
פשעיהם הקודמים נמחקים בתנאי שיפרשו מתפקידם כלוחמי פשע, וחבריה נאלצים להסכים.
כאשר הוקאיי משוחרר מהכלא, הקבוצה מתאחדת כדי להילחם בגרביטון פעם נוספת.
כעת משוכנע שהקבוצה מסוגלת להילחם בעצמם, הוקאיי מעניק את המנהיגות ל"אזרח וי" (שמוחו היה למעשה תחת השפעתו של ברון זמו) ועוזב את הקבוצה.
הוקאיי מצטרף שוב לאוונג'רס ומתחיל ביחסים רומנטיים קצרים עם ג'אנט ואן דיין, בד בבד עם הרפתקאות סולו המביאות אותו בין היתר לגילוי מזימה לגנבת ממצא ארכאולוגי בלאוס וחקירת הירצחו של קולונל סובייטי.
דעתה של מכשפת השני נדחפת לכדי שיגעון, והיא גורמת לספינת מלחמה של גזע הקרי להופיע מעל שמי ניו יורק.
האוונג'רס מופתעים מהופעתה של הספינה ונכנסים לפעולה.
במהלך הקרב, הוקאיי נפצע קשה ומחליט לטוס לתוך מנועיה של ספינת המלחמה, ובכך מקריב את חייו כדי להציל את חברי קבוצתו.
כאשר מכשפת השני משנה את מרקם המציאות באירועי "בית אם", הוקאיי חוזר לחיים ללא זיכרון אודות האירועים האחרונים.
כאשר ניתנת לכולם ההזדמנות להיזכר, הוקאיי נחרד ממעשיה של מכשפת השני ויורה בגבה חץ.
כתגובה, אחד מילדיה מוחק אותו מהקיום, וכך הוקאיי מת פעם נוספת.
כאשר המציאות של מכשפת השני חוזרת לתקנה, הוקאיי עדיין נחשב למת.
אולם, קבוצת האוונג'רס החדשים שהוקמה זה עתה מוצאת את קשתו ואת חיציו באתר הישן של אחוזת האוונג'רס.
ללא ידיעתם של האוונג'רס החדשים, הוקאיי חזר לחיים בזמן שהמציאות חזרה לסורה.
הוא מבקש את עזרתו של דוקטור סטריינג' בזמן שהוא מסתגל בחזרה לחייו.
בעצתו של סטריינג', הוקאיי עורך מסע להר וונדגור ומוצא שם את מכשפת השני, שחיה חיים רגילים ושלווים ללא זיכרון מעברה וללא כוחות-על.
עם שובו לאמריקה, הוקאיי לומד על ההתנקשות בקפטן אמריקה.
הוא מתעמת מול טוני סטארק, שמציע לו את מגנו של קפטן אמריקה ואת תלבושתו כדי להמשיך את ירושתו.
הוקאיי מקבל השראה ממילותיה של קייט בישופ (השנייה לשאת את נטל הזהות הוקאיי מאוחר יותר), ומסרב להצעה.
הוקאיי מקבל הצעה להצטרף לאוונג'רס החדשים, והקבוצה נוסעת ליפן כדי להציל את מיה לופז.
אולם, ברטון משאיר מאחור את זהותו כהוקאיי ונוטל את הזהות רונין.
מאוחר יותר, מיה - הרונין המקורית - נותנת לו את ברכתה לשאת את השם.
הוא נפגש עם קייט בישופ ומגלה לה את זהותו האמיתית, למרבה הפתעתה.
הוא מתפעל מיכולותיה בשימוש בחץ וקשת, ונותן לה את ברכתו להפוך להוקאיי החדשה.
קלינט, כעת כרונין, מצטרף לאוונג'רס החדשים במסעם לארץ הפראית לאחר שקיבלו מידע מספיידרוומן לגבי חללית הסקרול שהתרסקה במקום.
מתוך החללית התגלו גיבורי-על שנודע כי נחטפו בדיעבד, וביניהם נמצאת מוקינגבירד.
קלינט מאמין שמדובר בה, עד אשר מיסטר פנטסטיק מוצא שמדובר במתחזים מגזע הסקרול.
לאחר שהקרב נוצח, קלינט מתאחד עם מוקינגבירד האמיתית, שהוחזקה בשבי הסקרול למשך שנים.
קלינט מנסה לעזור למוקינגבירד להשתלב בחזרה לחייה על כדור הארץ.
הוא מלווה אותה לסרגוסה, ספרד כדי להילחם בנבלת-העל מוניקה רפצ'יני ובארגון הטרור A.I.M.
במאמץ לנטרל פצצה מלוכלכת שהומצאה על ידי קבוצת המדענים המרושעת.
למרות השנים הרבות שהם חיו בנפרד אחד מהשני, קלינט ומוקינגבירד נלחמו יחדיו באפקטיביות והצליחו להביס את הקבוצה ולסכל את תוכניתם.
בסוף אירועי פלישת הסקרול, ארגון S.H.I.E.L.D מפורק ונורמן אוסבורן מופקד כראש הביטחון הלאומי.
הוא יוצר קבוצת אוונג'רס נבלים משלו, האוונג'רס האפלים, על ידי גנבת זהויותיהם של חברי האוונג'רס הקודמים.
הרוצח השכיר בולזאיי מצטרף לקבוצה ונוטל את זהותו של הוקאיי.
קלינט צופה יחד עם האוונג'רס החדשים בסיקור טלוויזיוני על האוונג'רס האפלים ונדהם לראות את התפתחות העניינים.
הוא חושף את זהותו בפומבי ומגנה את פעולותיו של אוסבורן ושל משטרו החדש.
לאחר מכן הוא נבחר למנהיג האוונג'רס החדשים ובוחר בהפלת אוסבורן וקבוצתו כעדיפות ראשונה.
קלינט טוען שהדרך היחידה להביס את אוסבורן היא להורגו, אך חברי קבוצתו אינם מסכימים עמו.
בשל כך, קלינט מנסה להסתער לבדו על מגדל האוונג'רס ומביס את האוונג'רס האפלים, אך נלכד, נעצר ועבר עינויים.
הוא חולץ בידי חבריו לקבוצה והתנצל בפניהם על מעשיו.
קלינט עוזר לקפטן אמריקה החדש (ג'יימס בארנס), לפלקון ולאלמנה השחורה בקרב נגד הגולגולת האדומה וחייליו כדי להציל את סוכנת S.H.I.E.L.D לשעבר שרון קרטר ולסטיב רוג'רס הלכוד בזמן.
מאוחר יותר, קפטן אמריקה מוביל את האוונג'רס החדשים, כולל קלינט, כנגד כוחותיו של אוסבורן המנסים להטיל מצור על אסגרד, עולם ביתו של תור.
לאחר אירועי המצור, סטיב רוג'רס מקים קבוצת אוונג'רס חדשה.
קלינט מצטרף לקבוצה זו ושב לזהותו כהוקאיי (אם כי הוא מעודד את קייט בישופ לשמור גם על זהותה כהוקאיי).
הוא ומוקינגבירד חברים גם באוונג'רס החדשים, אם כי קלינט עוזב את האוונג'רס החדשים לאחר שהוא מקבל תשדורת עדיפות מהקבוצה הראשית.
הוקאיי עוזר למוקינגבירד ולארגון האנטי-טרור העולמי שלה.
יחדיו הם מונעים מקרוספייר לבצע עסקה להברחת נשק בלתי חוקי, ונתקלים בצאצאתו של לינקולן סלייד, ג'יימי סלייד, שהופכת לאחר מכן לפנטום ריידר החדשה.
היא וקרוספייר משתפים פעולה יחדיו נגד הגיבורים, והעימות גורר אחריו מספר נפגעים, ביניהם אמה של מוקינגבירד וכן מותו של המילטון סלייד.
הוקאיי עוזב את הארגון לאחר שהיחסים בינו לבין מוקינגבירד הופכים למתוחים מדי.
אולם, עזיבתו קצרת מועד לאחר שהוא מגלה מקפטן אמריקה שקיימת רשימת חיסול, ושמה של מוקינגבירד נמצא בה.
הוקאיי ומוקינגבירד משתפים פעולה עם האלמנה השחורה כדי להפיל רונין חדש ומסתורי ואת חברת האוקיינוס האפל.
אותו רונין מתגלה לאחר מכן כאלכסיי שוסטאקוב, שומר אדום לשעבר ובעלה לשעבר של האלמנה השחורה.
במהלך הקרב ביניהם, הוקאיי חוטף מכה רצינית בראשו, אך אומר למוקינגבירד ולאלמנה השחורה שאינו סובל מתופעות לוואי רציניות.
אולם, המכה שחטף מתבררת כרצינית ביותר כאשר הוא מאבד את כושר המיקוד שלו בקרב נגד הלגיון הקטלני.
לאחר הקרב, טוני סטארק, דונלד בלייק וסטיב רוג'רס בודקים את ברטון ומגלים שהוא אט אט מאבד את ראייתו ועד מהרה יהפוך לעיוור.
כתוצאה מכך, סטארק מספק לברטון את הטכנולוגיה שתעכב את עיוורונו.
מאוחר יותר, טריקשוט מגיע לאחוזת האוונג'רס כשהוא על סף מוות, ואומר להוקאיי שהוא אולץ לאמן קשת אחר, אחד שמראה כישורים טובים כשל הוקאיי, לפני שמת בזרועותיו.
הוקאיי נקלע מאוחר יותר למארב של אחיו, שהוא הקשת שאומן על ידי טריקשוט, ובארני מכריז על עצמו כטריקשוט החדש.
במהלך הקרב המתחולל ביניהם, טריקשוט מביס את הוקאיי, ומוסר אותו לברון זמו, שמשלם לטריקשוט אך מסגיר את שניהם למשטרה.
במעצר, בארני מסכים לתרום לאחיו מח עצם, על מנת שהשניים יוכלו להילחם בעתיד.
במהלך קשת הסיפור "הפחד עצמו", שבו "הנחש" וקבוצת הראויים שלו פלשו לכדור הארץ, הוקאיי פיתח רגשות כלפי ספיידרוומן, כשהשניים נאבקו בנול שובר העולמות בברזיל.
מנקודה זו ואילך, נוצרה מערכת יחסים מעניינת בין השניים, למורת רוחה של מוקינגבירד.
כשקפטן אמריקה עזב את קבוצת האוונג'רס הסודיים, בהנהגתו של קלינט, הוא גייס לקבוצה אז הנרי פים, קפטן בריטניה, ונום והלפיד האנושי המקורי, כשמאוחר יותר הוקאיי מוביל את הקבוצה לעצור מדען מטורף המבקש לשלוט בכדור הארץ בעזרת צבא אנדרואידים.
אוונג'רס נגד אקס-מן, עם קייט בישופ
במהלך מאבקם של האוונג'רס באקס-מן על הגעתו הצפויה של כוח הפניקס לכדור הארץ, הוקאיי היה פעיל במאמץ האוונג'רס להשיג לידם את הופ סאמרס, והאוונג'רס האמינו כי היא הפתרון למשבר.
כשאיירון מן והנרי פים משמידים לכאורה את הישות, הם למעשה מפצלים אותה לחמישה חלקים, המשתלטים על חברי האקס-מן סייקלופס, קולוסוס, נאמור, מג'יק ואמה פרוסט.
כאשר האקס-מן מתחילים לצוד אחרי חברי האוונג'רס, קלינט נכווה קשות בניסיון למנוע ממכשפת השני להעצים את כוחות הפניקס של פרוסט, והוקאיי נתפס, מובא אל האי אוטופיה ונכנס למעצר, אך משוחרר במרד של סטורם ושל צ'ארלס אקסבייר.
כאשר אירוע זה נגמר, הוקאיי רוכש בניין דירות בברוקלין והחל בחיים חדשים, ואף אימץ כלב פצוע, שהוקאיי מכנה אותו "לאקי".
בנוסף, הוא נהיה שותף ומורה קרוב של קייט בישופ.
בשעה שלהוקאיי אין כוחות-על (מלבד התקופה בה השתמש ברובה החלקיקים של האנק פים כדי להפוך לגוליית), מצבו הפיזי נמצא בשיא כושרו.
הוא סייף יוצא דופן, אקרובט וצלף אומן, שהתאמן מילדותו בקרקס בידי הנבלים טריקשוט ואמן החרבות.
בנוסף, הוא אומן נמרצות בידי קפטן אמריקה בשימוש בטקטיקות מלחמה, אמנויות לחימה וקרב פנים אל פנים.
הוקאיי מצטיין בשימוש בכלי נשק, במיוחד חץ וקשת, וכמו החץ הירוק של חברת DC קומיקס נושא אשפת חצים המכילה חצי תכסיס שונים ומגוונים, ביניהם חצי דבק, חצי רשת, חצים מתפוצצים, חצי פצצות זמן, חצי תפיסה, חצים לכיבוי אש, חצי הבזק, חצי גז מדמיע וחצי הקפאה בין היתר.
כרונין, ברטון מציג כישורים יוצאי דופן בקטאנה ונשקי יד שונים.
כאמצעי התחבורה העיקרי שלו, הוקאיי ידוע גם בשימוש ב"אופנוע השמיים", הממודל לפי אופנוע שלג ומצויד בטכנולוגיית אנטי-גרביטציה.
קיימת בו מערכת המופעלת על ידי קול ומערכת היגוי אוטומטית.
אופנוע השמיים המקורי נבנה עבור הוקאיי בידי ג'ורג' ליית'ם בקרוס תעשיות טכנולוגיה, אך מאז הצטרף לאוונג'רס מהחוף המערבי בנה לעצמו סוגים נוספים.
הוקגירל היא דמות בדיונית של גיבורת-על המופיעה בחוברות הקומיקס ליגת הצדק וחברת הצדק של אמריקה ביקום DC קומיקס.
הדמות הופיעה לראשונה בחוברת Flash Comics #1 מינואר 1940, ונוצרה על ידי הכותב גרדנר פוקס והמאייר דניס נוויל.
הוקגירל היא אחת מגיבורות-העל הראשונות בתולדות הקומיקס, והיא מוצגת כשותפתו וכמושא אהבתו של הוקמן.
הוקגירל היא האלטר אגו שאותו חולקות שתי דמויות - שיארה סנדרס הול, הוקגירל מתור הזהב של הקומיקס וקנדרה סונדרס, הוקגירל מהעידן המודרני של הקומיקס.
את דמותה של קנדרה סונדרס / הוקגירל בסדרת הטלוויזיה "אגדות המחר" מגלמת השחקנית קיארה רנה, אשר גילמה את הדמות בסדרה "הפלאש" ובסדרה "אגדות המחר" ובהופעת אורח כחלק מצמד פרקי קרוס-אובר בסדרה "החץ".
הוקגירל הופיעה לראשונה באותו סיפור בו הוצג הוקמן מינואר 1940, בכתיבתו של גרדנר פוקס ואיורו של דניס נוויל.
בסיפור זה, הארכאולוג קרטר הול חלם חלום שבו הוא הנסיך המצרי הקדום ח'ופו ולו יש מאהבת בשם שיארה (בסיפורים מודרניים יותר היא נקראת צ'אי-ארה).
ביום למחרת, קרטר פוגש באשה בשם שיארה הנראית בדיוק כמו זו שבחלומו.
קרטר עוטה את חליפת הוקמן ושיארה הופכת לחברתו.
היא הופיעה כהוקגירל בחוברת All-Star Comics #5 מיולי 1941, בתחפושת אותה עיצב האמן שלדון מולדוף.
במהלך קטע קצר שבו מופיע הוקמן בסיפור של חברת הצדק של אמריקה, שיארה עוטה על עצמה כנפיים רזרביות ממתכת שלילית שפותחו בידי הוקמן, ומתחזה אליו כדי להוליך שולל חבורת פושעים.
שיארה ממשיכה לעטות את התחפושת בסיפורים מאוחרים יותר, ולבסוף נוטלת את הזהות הוקגירל.
עם דעיכת הפופולריות של גיבורי-העל בסוף שנות ה-40 של המאה ה-20, פרסומה של החוברת בה הופיע הוקמן הסתיים בשנת 1949. בשנת 1956, חברת DC קומיקס החייתה מחדש את פלאש על ידי כך שיצרה דמות חדשה עם סיפור רקע שונה, בארי אלן.
בעקבות ההצלחה לה נחל הפלאש החדש, החברה שכתבה מחדש גם את דמותו של הוקמן באותה דרך.
הוקמן והוקגירל של תור הכסף היו זוג שוטרים חייזרים מכוכב הלכת תאנאגאר שהגיעו לכדור הארץ כדי ללמוד טכניקה משטרתית ארצית.
הוקגירל מתור הכסף הוצגה כשאיירה הול, ולמרות שהוקמן הצטרף לליגת הצדק, הוקגירל לא הורשתה להצטרף אלא רק מאוחר יותר.
בשנת 1981, הדמות שינתה את שמה להוקוומן.
עם ביסוסה של מערכת המולטי-יקום של DC קומיקס בעקבות הסיפור "הפלאשים משני העולמות", נקבע כי הוקגירל מתור הזהב חיה ב"ארץ-2" ואילו הוקגירל מתור הכסף חיה ב"ארץ-1".
למרות שהוקגירל מתור הזהב מופיעה בציוות שבין ליגת הצדק וחברת הצדק בשנת 1963, היא אינה מופיעה שוב אלא בשנת 1976, עם הרצתו המחודשת של הכותר All-Star Comics.
בעקבות אירועי המשבר בעולמות האינסופיים של שנת 1986, ההיסטוריה המלאה של היקומים מתמזגת לאחד, עם עבר, הווה ועתיד עקביים.
כתוצאה מכך, הגרסאות של הוקמן והוקגירל הן מתור הזהב והן מתור הכסף חיות על כדור הארץ.
בעקבות המשבר, הוחלט שעצם קיומה של חברת הצדק הוא מיותר, ורוב הקבוצה כולל הוקמן והוקגירל עזבו במהדורה מיוחדת בשם Last Days of Justice Society ("הימים האחרונים של חברת הצדק").
הסיבה שניתנה לעזיבתם היא לכידתם בממד לימבו, שם הם יילחמו לנצח נצחים לצורך מניעתה של אחרית הימים.
במקור, הוקמן והוקגירל מתור הכסף נותרו ללא שינוי בהמשכיות ביקום שלאחר המשבר בעולמות האינסופיים.
אולם, חברת DC שינתה את החלטתה ואתחלה מחדש את ההמשכיות של הוקמן לאחר הצלחת המיני סדרה "עולם הנץ" (Hawkworld), שהתרחשה בעבר ושכתבה את סיפורי המקור של הוקמן והוקגירל.
אולם, לאחר שהמיני סדרה זכתה להצלחה, החברה הפכה אותה לסדרה חודשית המתרחשת בזמן ההווה, כששני הגיבורים מופיעים על כדור הארץ לאחר אירועי "פלישה".
הופעותיה הקודמות של הוקגירל מתור הכסף בליגת הצדק הוסברו על ידי כך שהוקגירל מתור הזהב החליפה את מקומה.
למרות זאת, הוקוומן המשיכה להופיע במספר הרפתקאות של ליגת הצדק שלפני "עולם הנץ", בזמן שבו הוקגירל מתור הזהב הייתה לכודה בלימבו יחד עם חבריה לקבוצה.
כדי להסביר את הטעות הזו, נוצרה דמות חדשה שנטלה את הכינוי הוקוומן, שרון פארקר.
לאחר האתחול של עולם הנץ, הוקגירל (הוקוומן) הייתה כעת שאיירה ת'אל, והיא לא הייתה נשואה לקאטאר הול אלא שותפתו לכוח המשטרה.
בהמשכיות שלאחר עולם הנץ, שאיירה מאמצת את הכינוי הוקוומן בתחילת הקריירה שלה בלחימה בפשע ולעולם לא השתמשה בכינוי הוקגירל.
בסופו של דבר, הוקגירל מתור הזהב חזרה מהלימבו, אך במהלך אירועי שעת אפס: משבר בזמן היא מתמזגת עם קאטאר הול והוקמן מתור הזהב לכדי אישיות חדשה.
הוקגירל חדשה הוצגה כחלק מההרצה המחודשת של כותרי חברת הצדק של אמריקה בשנת 1999. הוקגירל החדשה היא קנדרה סונדרס, והיא הופיעה באופן רציף בסדרת JSA ובסדרת הוקמן.
בשנת 2006, סדרת Hawkwoman נקראה מחדש Hawkgirl החל מחוברת מספר 50, כחלק מאירועי "שנה מאוחר יותר", כשקנדרה מחליפה את הוקמן בתור הדמות הראשית.
סדרה זו בוטלה בחוברת מספר 66. הוקגירל הייתה חברה בליגת הצדק בהרצה המחודשת שלה, אך עזבה את הקבוצה בעקבות פציעות שנגרמו לה במהלך "המשבר האחרון".
בהמשך, קנדרה נהרגה באירועי "הלילה האפל ביותר" לצד הוקמן המקורי (קרטר הול).
הוקמן השני (קאטאר הול) מעולם לא חזר כשהמקורי הוחייה מחדש בגוף חדש לאחר שהופרד מקאטאר ושיארה בקרב שלהם עם אל הנץ העריק.
קרטר ושיארה הוחיו מחדש מאז, וקנדרה נעדרת מאז שענדה את טבעת הכוח הלבנה.
הוקגירל מתור הזהב הייתה שיארה סנדרס הול, גלגול נשמתה של נסיכה מצרית בשם צ'אי-ארה ושותפתו של קרטר הול, הוקמן מתור הזהב.
לפני עידנים, צ'אי-ארה ואהובה הנסיך ח'ופו נהרגו בידי יריבם האת'-סת עם סכין שחושל בידי מתכת שלילית (Nth Metal).
התכונות של המתכת המיוחדת וכן חוזק אהבתם של בני הזוג יצרו קשר בלתי שביר ביניהם, מה שגרם להם להיוולד מחדש פעם אחר פעם במהלך העידנים.
בתחילת המאה ה-20, צ'אי-ארה נולדה מחדש כשיארה סנדרס.
היא נחטפה בידי ד"ר אנטון האסטור (הגלגול המחודש של האת'-סת), אך ניצלה בידי הוקמן, גלגולו המחודש של הנסיך ח'ופו.
שיארה הפכה לשותפתו ולמושא אהבתו.
לבסוף, היא קיבלה לרשותה תלבושת משלה וכן חגורה העשויה ממתכת שלילית הנוגדת את כוח הכבידה, והצטרפה להרפתקאותיו כהוקגירל.
הצמד היה חבר ביחידת אול-סטאר, ובעוד הוקמן היה חבר גם בחברת הצדק של אמריקה, הוקגירל רק עזרה להם מדי פעם.
בסופו של דבר, קרטר ושיארה התחתנו ונולד להם בן, הקטור הול, שהפך ברבות השנים לאחד מגלגוליו של דוקטור פיית.
שכתוב נוסף לעלילות הדמויות הביא להצטרפותם של הוקמן והוקגירל לליגת הצדק בסוף שנות ה-80 של המאה ה-20, כאשר הם שימשו כקישור בין קבוצה זו לבין חברת הצדק.
שיארה מתה כאשר היא התמזגה עם קרטר הול וקאטאר הול כדי ליצור גרסה חדשה של הוקמן, יצור שכונה בשם "אל הנץ", במהלך אירועי "שעת אפס: משבר בזמן".
היא הוחייתה מחדש באירועי "הלילה האפל ביותר" בידי טבעת הכוח הלבנה של כוח החיים.
קנדרה סונדרס הייתה אשה צעירה מוכת גורל, רדופת סיוטים בעקבות רצח הוריה בידי שוטר מושחת, שלבסוף נוטלת חייה בכפה.
כאשר נשמתה עזבה את גופה, נשמתה של הוקגירל מתור הזהב נכנסה אליה (דודתה שיארה הול).
סבה ספיד סונדרס, קצין המשרד לשירותים אסטרטגיים, זיהה את השינוי שחל במראה החיצוני ועודד אותה להפוך להוקגירל החדשה.
שיארה הול, שהאמינה כי היא קנדרה, פצחה בקריירת הרפתקנות בהשתמשה בתלבושת המקורית של הוקגירל מתור הזהב במטרה למצוא את ילד הגורלות (שהתברר כילדהּ הקטור הול).
הדבר הוביל למפגש עם חברת הצדק ולהצטרפותה אליה.
נשמתה זו של שיארה הול מחזיקה בכל זכרונותיה של קנדרה אולם לא בזכרונותיה של שיארה, פרט לניסיונה הקרבי.
הדבר יוצר מתח בינה לבין הוקמן, שזוכר את כל חייהם הקודמים ומאמין שהם נועדו אחד לשני.
הוקגירל פעלה כשותפתו של הוקמן אך רק לאחרונה החלה להודות במשיכתה אליו.
האמת אודות זהותה של קנדרה התגלתה לה לבסוף בידי המלאך זוריאל.
שיארה שבגופה של קנדרה נלחמה בחלל בזמן מלחמת ראאן-תאנאגאר.
בעקבות אירועי המשבר האינסופי, תקלה שבמשגר קרן זטה פצע רבים מהגיבורים ששוהים בחלל, ביניהם הוקגירל, שגבהה לגודל עצום ממדים.
בהמשך, היא חזרה לממדיה הרגילים ושירתה כחברה קבועה בליגת הצדק החדשה.
מאז, קנדרה חזרה אל עצמה היות שנשמתה של שיארה הול עזבה את גופה אל עבר החיים לאחר המוות, בתקווה שעצם מותה יסיר את הקללה של האת'-סת סוף כל סוף.
עם תחילתם של אירועי "הלילה האפל ביותר", קנדרה מבקשת לבקר את קברה של ג'ין לורינג יחד עם בעלה, אטום, אך נקלעת בשל כך לוויכוח עם הוקמן.
בזמן הריב ביניהם, שתי גופות שהוחיו מחדש של ראלף וסו דיבני - כעת חברי חיל הפקחים השחורים - נכנסות למאורתו של הוקמן.
השניים תוקפים את הוקמן והוקגירל, וסו משפדת את הוקגירל על חנית.
ראלף מתעמר בהוקמן ואומר לו שהוקגירל מעולם לא אהבה אותו – טענה שהוקגירל מפריכה בנשימתה האחרונה.
הוקמן נהרג מעט לאחר מכן, ושני הגיבורים קמים לתחייה מחדש כפקחים שחורים בידי היד השחורה בעצמו.
במהלך הקרב בקוסט סיטי, עירו הולדתו של החץ הירוק, האטום נבחר בידי שבט אינדיגו להצטרף לשורותיהם ולהיות יותר יעיל נגד כוחותיו של נקרון.
האטום אומר לאינדיגו-1, מנהיגת השבט, לשמור על מעורבותו בפריסת הכוחות כסוד, ומבקש ממנה למצוא דרך להחיות את הוקמן והוקגירל.
בקרב הסופי, הצמד משנים את צורתם בידי הגרין לנטרן האל ג'ורדן לחברי חיל הפקחים הלבנים, ועם השמדתו של נקרול, שניהם קמים לתחייה מחדש.
הוקגירל אומרת שהיא זוכרת את כל חייה הקודמים, ולאחר מכן מסירה את מסכתה ומתגלה כשיארה.
היא וקרטר מתאחדים שוב בשמחתם.
באירועי הקרוס-אובר "היום הבהיר ביותר", קרטר ושיארה עוקבים אחר האת'-סת, שאסף את עצמות גופותיהם מחיים קודמים ויצר מתוכם שער בין ממדי לעולם הנץ.
כאשר השניים מגיעים לשם, ישות החיים הלבנה אומרת לשיארה לעצור את האת'-סת מלהרוג את קרטר, משום שאם הוא ימות פעם נוספת הוא לא יוכל לעבור שוב את מחזור הגלגול מחדש.
שיארה מותקפת בידי האת'-סת במבוכים התת-קרקעיים של עולם הנץ ונשבית על ידו.
היא נלקחת למלכה של עולם הנץ, שמגלה לה כי היא אמה.
הוקגירל נקשרת בידי האת'-סת והמלכה קיה לשער הבין ממדי, והם מכים אותה כדי לפתות את הוקמן להגיע למקום.
הוקמן וקבוצתו מגיעים ומתקיפים את עולם הבית של אנשי הנץ.
הוקמן משיג את תשומת לבו של האת'-סת, והוקגירל משתמשת בכך כדי להטות את כף המאזניים, שוברת את מפרקתו והורגת אותו.
בינתיים, הוקמן מוחזק תחת שליטתה של המלכה קיה במתכת השלילית.
המלכה פותחת את השער ועוברת אל עולם הבית של הזאמארונות, בנות זוגם של שומרי היקום.
כוכב הספיר קרול פריס מגיעה לשחררם ולעצור את פלישתה של המלכה.
הוקגירל מתעמתת מול אמה, אבל ישות הרגש של כוכב הספיר מרגישה את המחסור באהבה שבליבה של קיה, ואינה יודעת אם היא תוכל להכיל את מלוא עוצמתה של אהבת אמת.
ישות הרגש של כוכב הספיר, הטורף, הופכת את קיה למארחת שלה, אך שיארה וקרטר מצליחים להפריד ביניהם על ידי כך שהם דוקרים את קיה בעזרת כלי נשק שעשויים מטכנולוגיה זאמארונית.
עצמותיהם של הוקמן והוקגירל מחיים קודמים נפרדות מהשער ובעזרת כוח האור הסגול של האהבה תופסים את קיה ולוכדים אותה בסוללת הכוח הראשית בזאמארון.
שיארה וקרטר ממלאים בכך את משימתם וחייהם מושבים אליהם.
הם מאושרים מכך שהצליחו להביס את הקללה והם פוגשים בדדמן, שאף הוא חזר לחיים בזכות טבעת הכוח הלבנה.
הטבעת נותנת לשניים הוראה לפיה שניהם צריכים לחיות בנפרד כדי לחיות את החיים במלואם.
קרטר מסרב לכך באומרו שהם לא מתכוונים שוב להיפרד.
הטבעת מגיבה לכך ומפיצה אור לבן שמפורר את השניים לאפר, בזמן שדדמן מביט בבעתה.
הוא פוקד על הטבעת להחיות את השניים, אך היא מסרבת ואומרת לו שהוקגירל מיוחדת במינה וכי היא הוחזרה לחיים כדי להתגבר על מה שהחזיק אותה בחייה הקודמים, ומשום שהיא חיונית להצלתו של כדור הארץ.
נודע כי הוקגירל והוקמן הם חלק מהאלמנטלים.
ישות החיים הלבנה שינתה את צורתם כדי להפוך לאלמנטל האוויר ועל מנת שיגנו על היער החדש שנוצר בסטאר סיטי מפני האווטאר האפל, שזהותו התגלתה בפני כולם – גרסת הפקח השחור של אלק הולאנד, היצור מן הביצה.
לאחר מכן, האלמנטלים מתמזגים לתוך גופו של הולאנד כדי שישתנה ליצור מן הביצה החדש ויילחם נגד האווטאר האפל.
עם הבסתו של האווטאר האפל, נדמה כי היצור מן הביצה השיב את האלמנטלים על כנם, אך כאשר הוקמן מחפש אחר שיארה, הוא מגלה שהיא לא הוחזרה לחיים כמותו.
נאמר לו בידי היצור מן הביצה כי שיארה נמצאת בכל מקום וכי היא עדיין אלמנטל האוויר, ליגונו הרב של הוקמן.
במהלך האתחול המחודש של יקום DC בספטמבר 2011, נודע כי קנדרה סונדרס תחזור לדמותה של הוקגירל בארץ-2. סיפור המקור שלה לא נחשף פרט לעובדה שהייתה חלק מתוכנית סודית שכללה את אל פראט.
הוקגירל חייבת את כוחותיה לחגורת המתכת השלילית, חומר שמגיע מכוכב הלכת תאנאגאר (עולם ביתם של קאטאר הול והוקוומן).
למתכת יש אפשרות תגובה למחשבותיו של המשתמש בה, ויש בצורתה הבסיסית מספר תכונות אלקטרומגנטיות וכבידתיות.
לאנשי הנץ היא מעניקה יכולת תעופה, כוח על-אנושי, ראייה חדה ביותר ויכולת ריפוי מתקדמת.
בנוסף, הוקגירל מציגה יכולות קרב פנים אל פנים מתקדמות ביותר.
כמו הוקמן, היא מחזיקה בידע קרבי של חיים קודמים.
כלי הנשק העדיפים עליה הם חנית או אלת קרב, אך היא גם השתמשה לעיתים בחרבות, גרזנים, מגנים וכלי לוחמה נישאים אחרים.
לפגיון שעשוי ממתכת שלילית, אשר הרג את הוקגירל בגלגול המקורי שלה כצ'אי-ארה, היה אפקט מיוחד על נשמתה ועל נשמת מאהבה ח'ופו (הוקמן).
השניים נעולים במעגל אינסופי של מוות ותחייה מחודשת למשך העידנים.
למרות שהדבר לא נחשב ככוח-על, יכולת זו איפשרה להוקגירל לרמות את המוות ולחזור לתפקידה הקודם בגלגול הנוכחי.
לאחרונה, קנדרה גילתה שיש לה יכולות ריפוי וריחוף מוגבלות כאשר היא לא לבשה את המתכת השלילית.
היא משערת שהדבר אפשרי הודות לחשיפתה הממושכת לחומר החייזרי.
אין אפשרות לדעת אם היא עדיין מחזיקה ביכולות אלו.
קייט בישופ היא דמות בדיונית של גיבורת-על המופיעה בחוברות הקומיקס האוונג'רס הצעירים ביקום מארוול קומיקס.
היא הדמות הנשית הראשונה להשתמש בשם הקוד הוקאיי אחרי הוקאיי המקורי, קלינט בארטון.
קתרין אליזבת' בישופ היא בתו של תעשיין עשיר ממנהטן, אשר היה עסוק מדי לטפל במשפחתו לאחר מות אמה.
לפיכך, קייט פיתחה אישיות עצמאית ועקשנית.
חיי ההרפתקנות שלה החלו לאחר שהיא הותקפה קשות בסנטרל פארק, ולאחר תקופת טראומה קצרה החליטה לעבור אימוני קרב מאמצים כדי שהתקפות כאלה לא תחזורנה על עצמן.
הוזמנה להצטרף לקבוצת האוונג'רס הצעירים לאחר שהפגינה כישורי קרב מרשימים ושחררה אותם מידי קאנג הכובש.
לאחר שקפטן אמריקה ואיירון מן דורשים מקבוצת הצעירים להתפרק אם לא יבקשו את אישורם של הוריהם, קייט לוקחת אותם למחסן נטוש שהיה שייך לחברתו של אביה, והמקום הופך למאורתם הסודית.
בישופ נמצאת בקשרי ידידות קרובים עם סטאטור ופטריוט, חבריה לקבוצה.
לאחר אירועי "אוונג'רס נגד אקס-מן", קייט חוברת לקלינט בארטון בהרצה מחודשת של כותרי "הוקאיי".
השניים שומרים על מערכת יחסים של מורה/תלמידה, אם כי לא פעם מפגינים יכולת תחרותית.
דמותה של קייט בישופ מגולמת בידי היילי סטיינפלד בסדרת היקום הקולנועי של מארוול "הוקאיי", אשר עלתה בשירות הסטרימינג דיסני+.
סטיינפלד שבה לגלם את הדמות בהופעת קמע בסצנה שאחרי הכתוביות של הסרט "המארוולס", שבה היא היא מגויסת בידי קמלה קאן לקבוצת האוונג'רס הצעירים.
הוקו גדול (שם מדעי: Crax rubra) הוא מין של תרנגולאי דרום אמריקני בעל נוצות שחורות.
הוא המין הגדול ביותר במשפחת ההוקיים ומבין העופות הגדולים ביותר בדרום אמריקה.
הוא המין הגדול ביותר במשפחתו.
הזכר בעל נוצות שחורות במרבית גופו למעט המקור הקטן והצהוב ועל ראשו ציצות נוצות שחורות פרועות מעט, במיוחד מעל עיניו.
תחתית הגוף לבנה וכמו אצל רוב התרנגולאים ההוקו הזכר גדול מהנקבה.
צבעי הנקבה הם תערובת של חום, אפור ושחור.
הם מסוגלים לעוף אך מבלים את מרבית זמנם בהליכה על קרקע היער.
ההוקו חי בטבע ביערות דרום ומרכז אמריקה ממקסיקו לאורך אמריקה המרכזית ועד לאקוודור וקולומביה וכן באיים הקאריביים.
זהו עוף שוכן קרקע הניזון בעיקר מפירות שונים כמו התאנה.
לעיתים הוא יגוון גם ביצורים קטנים עיקר חרקים שימצא בין העלים.
הם אוכלים בחבורות ונשמרים מטורפים גדולים כמו היגואר, הטאירה או האנקונדה.
בעת סכנה הם רצים במהירות לבין סבכי היער ונעלמים.
הם יכולים גם לעוף אבל משתמשים בזה כאמצעי אחרון.
ההוקו נמצא במצב שימור פגיע עקב פגיעה ביערות בהם הוא חי.
הוקון זיגרודסון (בנורדית עתיקה: Hákon Sigurðarson, בנורווגית: Håkon Sigurdsson; 937 – 995) היה השליט דה פקטו של נורווגיה מ-975 ועד למותו.
הוקון היה בנו של זיגרוד הוקונסון, רוזן לאדה והשליט של טרונדלג ושל הלוגלנד.
אמו הייתה ברגיוט, בתו של תורה רגנולדסון, רוזן מור.
על פי אדם מברמן הוא היה "מצאצאיו של איבר, ומגזע ענקים".
בסאגות נטען שהוקון הוא צאצא מהשושלת האלוהית של סימינג, בנו של אודין.
האבנים הרוניות של הרוזן הוקון שבשוודיה עשויות להתייחס אלי.
הוקון נעשה רוזן לאחר שאביו נהרג על ידי אנשיו של האראלד השני, מלך נורווגיה ב-961. לזמן מה הוא לחם לצדו של המלך האראלד, עד שנאלץ להימלט לדנמרק, שם מצא מקלט אצל האראלד "כחול השן".
בדנמרק הוא היה שותף עם האראלד "כחול השן" כנגד האראלד השני.
ב-971 עמד הוקון מאחורי מותו של האראלד השני במסגרת קנוניה של האראלד "כחול השן", שהזמין את בנו המאומץ לדנמרק כדי לעניין אותו בשליטה בנחלות דניות חדשות.
בין הוקון לבין אֶחָיו של האראלד השני ששרדו פרצה מלחמת אזרחים, אך הוקון יצא ממנה מנצח.
לאחר מכן משל הוקון בנורווגיה כמלך וסאל של האראלד "כחול השן", אך בפועל הוא היה שליט עצמאי.
הוקון תקף עבור האראלד את יטאלנד והרג את שליטה, הרוזן אוטר.
כאשר היה הוקון בדנמרק, אילץ אותו האראלד לטבול לנצרות וסיפח אליו אנשי כנסייה שישובו איתו לנורווגיה ויפיצו בה את הנצרות.
כאשר באה שעתו של הוקון לשוב לצאת לדרך הוא הורה לאנשי הכמורה לחזור לחוף.
בערך בשנים 973 – 974 הוא יצא לדנמרק כדי לסייע להאראלד "כחול השן" בהגנת ממלכתו כנגד אוטו השני, קיסר האימפריה הרומית הקדושה, כוחותיו של הקיסר הצליחו לחסום את ניסיונו של האראלד להסיר מעליו את עולם של הגרמנים.
לאחר מכן לא שילם יותר הוקון מס לדנמרק.
הוקון היה מאמין אדוק באלים הנורדים הישנים וכאשר האראלד "כחול השן" ניסה לכפות עליו את הדת הנוצרית בשנת 975 לערך, הפר הוקון את בריתו עם דנמרק.
ב-977 נמלט לחצרו של הוקון ולדימיר הראשון, נסיך קייב, קיבץ סביבו מספר רב ככל האפשר של לוחמים ויקינגים כדי להשיב לידו את העיר נובגורוד ובשובו בשנה שלאחר מכן הוא פתח במסע מלחמה כנגד יארופולק, נסיך קייב.
ב-986 הובס צי פלישה דני של שכירי חרב ויקינגים בקרב הוירונגוור.
ב-995 פרץ עימות בין הוקון לבין אנשי טרונדלג (מרכז נורווגיה), כאשר הגיע לשם אולף טריגבאסון, שהיה נינו של האראלד הראשון, מלך נורווגיה.
עד מהרה איבד הוקון את כל התמיכה שלו והוא נהרג על ידי עבדו וידידו, טורמוד קרק, בעודו מתחבא בחוות רימול שבמחוז מלהוס.
לאחר מותו של הוקון זיגרודסון נמלטו שני בניו, אריק הוקונסון וסוון הוקונסון ומצאו מקלט אצל אולוף סקטקונונג, מלך שוודיה.
הוקון אריקסון (בנורדית עתיקה: Hákon Eiríksson, בנורווגית: Håkon Eiriksson; 998 – 1030) היה רוזן לאדה ומלך נורווגיה כמלך ואסל של קנוט הגדול.
הוקון אריקסון היה בן לשושלת של שליטים נורווגים מחלקה המזרחי של טרונדהיים הגובל בפיורד טרונדהיים.
הוא היה בנו של אריק הוקונסון, שהיה שליט נורווגיה ורוזן נורת'מבריה.
מקובל לחשוב שאמו הייתה גית'ה, בתם של סוון הראשון, מלך דנמרק ושל זיגריד, אחותו למחצה של המלך קנוט.
לאחר קרב סבולדר, הפך אריק הוקונסון יחד עם אחיו, סוון הוקונסון, להיות מלך נורווגיה כוואסל של סוון.
ב-1014 או 1015 עזב אריק הוקונסון את נורווגיה והצטרף לקנוט במסע הכיבושים שלו באנגליה.
הרוזנות הצפונית של נורת'מבריה ניתנה על ידי קנוט לאריק לאחר שהוא זכה בשליטה בצפון.
אריק נותר רוזן נורת'מבריה עד למותו בזמן כל שהוא בין השנים 1023 – 1033.
כיורשו של אביו בנורווגיה, משל הוקון אריקסון כואסל של מלך דנמרק בין השנים 1012 –1015, כשאינר תמברסקלפיר משמש לו כיועץ ודודו, סוון משל בחלק מנורווגיה כווסאל של מלך שוודיה.
לאחר כמה שנות היעדרות באנגליה, שם הוא לחם נגד הדנים, שב אולף האראלדסון לנורווגיה ב-1015 והכריז על עצמו כמלך והבטיח את תמיכתם של מלכי המשנה של האזורים ההרריים.
ב-1016 הביס אולף את סוון הוקונסון בקרב נסייר (Nesjar), שלאחריו נמלט הוקון אריקסון לאנגליה, שם הוא התקבל יפה אצל המלך קנוט שהעניק לו את התואר רוזן וורסטר.
לאחר קרב הלגה התלכדו האצילים הנורווגים מאחורי קנוט.
הוקון אריקסון היה שליט ממלכת האיים (Suðreyjar, האיים ההברידיים, איי קלייד והאי מאן) בין השנים 1016 – 1030. ב-1028 שב הוקון להיות שליט נורווגיה כוואסל של קנוט.
הוקון מגנוססון (בנורדית עתיקה: Hákon Magnússon, בנורווגית: Håkon Magnusson; ידוע בכינוי תורפוסטר, בנורדית עתיקה Þórisfóstra – "בנו המאומץ של תור"; ) היה מלך נורווגיה מ-1093 ועד מותו.
הוקון זכה להכרה חלקית בנורווגיה ולתקופת מלכותו משמעות מוגבלת.
באופן כללי הוא לא נמנה עם הסדרה הממוספרת של מלכי נורווגיה.
הוקון היה נכדו של האראלד השלישי, בנו של מגנוס השני ואחיינו של אולף השלישי.
הוא נולד פחות או יותר באותה עת בה מת אביו וגודל על ידי תור פה סטייג מעמק גודברנד.
ב-1090 הוא עמד בראש משלחת לאזור שנקרא בסאגות ביימרלנד (Bjarmaland), כיום אזור ארכנגלסק שברוסיה.
לאחר מותו של אולף השלישי הוא הוכרז כמלך נורווגיה בטרונדהיים, בעוד שבן דודו, מגנוס השלישי, הוכרז כמלך בויקן (דרום נורווגיה).
עד מהרה הוא נכנס לעימות עם מגנוס ונראה היה שלא מן הנמנע שתפרוץ מלחמה בין השניים.
ב-1095 תכנן מגנוס פעולה צבאית כנגד הוקון, אך נירתע בשל הכוח שצבר בן דודו.
כאשר התברר להוקון שמגנוס הגיע לטרונדהיים, הוא חצה את רכס הרי דוברפייל.
הוקון מת באופן פתאומי במהלך המסע, וכתוצאה מכך הפך מגנוס למלך של כל נורווגיה.
מגנוס שבה את תור פה סטייג שבסופו של דבר נתלה.
הוקו הררי (שם מדעי: Penelopina nigra) הוא המין היחיד בסוג Penelopina שבמשפחת ההוקיים, התרנגולים הדרום-אמריקאים.
הוקו זה הוא מין החי בהרים של מרכז אמריקה: באל סלוודור, גואטמלה, הונדורס, ניקרגואה ודרום מקסיקו.
ומצב השימור שלו מסווג כפגיע.
ההוקו דומה לתרנגול ובגודל דומה.
אורכו 590–650 מילימטר, והוא בעל כסות נוצות שחורה על רוב גופו.
פניו כחולות, מקורו אדום ודלדל אדום מתחתיו.
לנקבות צבע חום-בהיר, תכונה המסייעת להן להתמזג בצמחייה.
ההוקויים חיים באדמות הרים מיוערים ויערות עננים לחים במרכז אמריקה.
אוכלוסייה קטנה חיה גם במקסיקו.
ההוקויים ניזונים בעיקר מפירות שנשרו ומתחבאים בפסולת העלים ביער.
כתוצאה מציד-יתר ופגיעה מתמשכת ביערות בהם הם חיים, ההוקויים נמצאים בסכנת הכחדה בטבע.
הוקו מקורנן (שם מדעי: Oreophasis derbianus) הוא מין של עוף יער ממשפחת ההוקיים שבסדרת התרנגולאים והמין היחיד בסוגו.
ההוקו המקורנן הוא עוף מרשים שאורכו עד 85 ס"מ והוא מזכיר בצורתו תרנגול הודו בעל חזה לבן וגוף שחור עם מקור צהוב גדול ועם קרן אדומה מעל הראש.
הכנפיים גדולות אך ההוקויים מעדיפים להיות על הקרקע ולא לעוף לעיתים קרובות.
הצעירים בעלי צבעים חומים והקרן שלהם קטנה יותר מהבוגרים.
בשל קרניים אלה הוא קיבל את שמו.
יצור דמוי-תרנגול זה חי על קרקע היער במקסיקו (בעיקר בצ'יאפס) ובגואטמלה שבמרכז אמריקה.
הוא מסתובב בינות לסבכי היער ובין הענפים ומחפש עלים קטנים, חרקים ופירות שונים.
הזכרים יותר גדולים מהנקבות ואינם חיים יחד איתם אלא לבדם.
בשל הפגיעה ביערות בהם הוא חי וכן מציד ההוקו מצוי כיום בסכנת הכחדה.
הוקו צהוב-מקור (שם מדעי: Crax daubentoni) הוא מין ממשפחת תרנגולי גואם החי בג'ונלים של דרום ומרכז אמריקה.
מוצאם של ההוקויים בטבע מיערות קולומביה וונצואלה, והם עופות קרקע המזכירים תרנגולות שחורות עם ציצה על ראשם.
אורכם 84–92.5 ס"מ ומשקלם 2–3 ק"ג והם חיים רוב הזמן על הקרקע, אבל גם עפים אל העצים.
ההוקו בעל כרבולת שחורה ובולטת וכן מקור צהוב עם חלק בשרני שחור בראשו.
הנקבות חסרות את הבליטה האחרונה והחלק הצהוב, אבל שני הזוגות דומים בשאר הנוצות.
הם ניזונים על הקרקע מפירות, עלים וחיות קטנות ומקננים על העצים.
הם חיים בצורה מונוגומית והנקבה מטילה עד שתי ביצים.
ההוקו עלול להיפגע בעתיד עקב כריתת יערות הגשם.